L'Ajuntament de Sagunt lliura els Premis Literaris ‘Ciutat de Sagunt’ 2020 a Àngel Fabregat, Josep Usó i Manuel Molins
02 de novembre 2020

![](/media/3bpnrahf/99_c_premis-literaris-ciutat-sagunt-2020-94.jpg)  

L'Ajuntament de Sagunt va lliurar els Premis Literaris “Ciutat de Sagunt” 2020 a Àngel Fabregat, Josep Usó i Manuel Molins, guanyadors en les modalitats de poesia, narrativa i teatre respectivament. L'acte va tindre lloc el divendres, 30 d'octubre, en el Centre Cultural Mario Monreal i va comptar amb la presència dels guanyadors, així com de l'alcalde de Sagunt, Darío Moreno; la regidora del Gabinet de Promoció del Valencià, Mª Josep Soriano; i d'altres membres de la Corporació Municipal. L'acte va estar presentat per la companyia local Camí de Nora.

  

Pel que fa al XXIII Certamen de Poesia «Jaume Bru i Vidal», el premi va ser atorgat a l'obra _Cossos afeblits_, original d'Àngel Fabregat Morera. D’altra banda, el XXII Certamen de Narrativa «Ciutat de Sagunt», la guanyadora va ser l'obra _El carrer era de terra_, original de Josep Usó i Mañanós. Finalment, el XVII Certamen de Teatre «Pepe Alba», va anar per al treball titulat _Crims_, de l'autor Manuel Molins Casaña.

  

Durant l'acte, la regidora del Gabinet de Promoció del Valencià, Mª Josep Soriano, va destacar que **«és una alegria i un honor rebre un públic fidel i responsable. Fidel perquè continua compromés amb la literatura en valencià i entén el valor de la seua paraula escrita, recitada i representada. Responsable per haver seguit els protocols sanitaris assenyalats per poder celebrar esta festa de les lletres valencianes».**

  

Soriano va agrair a tots els participants **«per haver-nos fet partícips de la vostra creativitat, de la vostra passió literària i de l'estima per la nostra llengua. Amb vosaltres, i són paraules dels jurats, superem any rere any les fites de qualitat».**

D’altra banda, l'alcalde de Sagunt, Darío Moreno, va assenyalar que **«la pandèmia i la paralització de l'activitat derivada d'ella ha provocat la impossibilitat de convocar els premis literaris en les condicions en les quals ho solíem fer. No obstant això, és voluntat del nostre ajuntament, mantindre el ferm compromís de promoció de la nostra llengua a través d’este certamen literari».**  

  

**![](/media/pjylkgeh/99_c_premis-literaris-ciutat-sagunt-2020-86.jpg)  
**

Per al primer edil, **«quan parlem d'economia, tothom entén que hem de fer tot el possible perquè continue funcionant malgrat la situació de pandèmia que vivim, però moltes voltes, quan parlem de cultura o de promoció de la nostra llengua, pareix que coste una miqueta més. No és el cas d’este ajuntament, no és el cas d'esta institució. Nosaltres considerem que s'han de continuar fent tots els esforços necessaris perquè tot allò que fem hui tinga el seu reflex demà».**

  

Finalment, l'alcalde va agrair el treball realitzat des del Gabinet de Promoció del Valencià de l'Ajuntament de Sagunt **«gràcies al seu esforç i dedicació, celebrem este acte cultural i festiu. Potenciar la nostra cultura i el talent és una de les prioritats que tenim com a Equip de Govern»**. Així mateix, també va mostrar la seua gratitud **«a totes aquelles persones que tenen l'ofici i la passió de generar idees i la capacitat d'expressar-les en paraules. Amb la vostra dedicació aconseguiu donar visibilitat a la literatura en valencià. Les vostres propostes mantenen viu el futur de la llengua de la nostra terra».**

Cal destacar que a esta XXIII edició, van concórrer 32 obres al XVII Certamen de Teatre «Pepe Alba», 39 al XXII Certamen de Narrativa «Ciutat de Sagunt», i 46 al XXIII Certamen «Jaume Bru i Vidal» de poesia. Pel que respecta a les dotacions, com en les últimes edicions, s'han situat en 12 000 euros en total. El cas del premi de narrativa ha sigut de 6 000 euros i la publicació de la novel·la, i els de poesia i teatre han rebut 3 000 euros cadascun i la publicació de les obres seleccionades en Onada Edicions.  

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-lliura-els-premis-literaris-ciutat-de-sagunt-2020-a-angel-fabregat-josep-uso-i-manuel-molins/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-lliura-els-premis-literaris-ciutat-de-sagunt-2020-a-angel-fabregat-josep-uso-i-manuel-molins/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-lliura-els-premis-literaris-ciutat-de-sagunt-2020-a-angel-fabregat-josep-uso-i-manuel-molins/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-lliura-els-premis-literaris-ciutat-de-sagunt-2020-a-angel-fabregat-josep-uso-i-manuel-molins/)